Amperreën in die Boesmanland | doldaisy
Amperreën in die Boesmanland
May 14, 2019 May 14, 2019 ~ doldaisy
Gisternag het Thor die lugruim ingevaar en n tirade in die hemele gevoer. Hy het gebulder en sy hammer woes geslaan, sodat hemel en aarde kon hoor in afwagting op n soete uitkoms.
Die wind het nie op hom laat wag nie en vinnig ingeval by Thor. Die twee was soos olie op die vuur en gou het hulle meegevoer geraak in n spel van lig, kleur en klank. n Oorverdowende spel waartydens die olienhoutbome in die voortuin laag moes buig of bars. Die windpompe het so vinnig gedraai dat hulle shwiep-shwiep stil geraak het. Blare, vere, stof en sand is aangejaag deur die twee pretmakers, wat ongedagtig aan die intimiderende effek van hul opvoering gespeel het.
Gou het hulle grou en grys wolke aangejaag. Dié het bo-oor die plaas kom hang en die belofte in hul belaaide lywe was opmerklik.
So het hulle swaar gelê en wag om nie voortgestu te word deur die twee passievolle kragte nie. Hulle het gewag op die bevel van die reënkoningin, waarsonder hulle nie hul vrag mog uitgiet nie.
Ek vermoed die bepalende oomblik was toe Thor in sy euforie die ysterklipkoppie met sy hammer n gevoelige slag toegedien het en helder blitse teen duiselingwekkende spoed oor die aarde geskiet het. Hierdie geesdrif was net te veel vir die reënkoninging, soos wat dikwels die geval is wanneer passie met aggressie verwar word.
Gevolglik het sy die wolke aangesê om hul ankers te lig. Maar eers het sy sagkens 2mm water oor die werf gestrooi en vir my gefluister dat sy jammer is oor die weinigheid, want sy ken my versugting. Toe het sy haar nie langer teen Thor en sy windmaat verset nie en in die stroom van hulle asems, suidwaarts gedryf.
Ek vermoed dat Moeder Aarde vanoggend n appel met Thor in kamers te skil het. Een waar hy n les kry in finesse.